<classify> Taarifa kwa vyombo vya habari iliyotolewa na Ofisa Habari wa TFF, Baraka Kizuguto ilieleza kuwa tiketi za mchezo huo zitaanzwa kuuzwa keshokutwa katika vituo mbalimbali vinavyotumiwa na TFF kuuzia tiketi, ambapo kiingilio kingine kitakuwa ni Sh 10,000 kwa viti vya VIP B C, huku kiingilio cha elfu tano kikiwa ni kwa viti vya rangi ya bluu, kijani na rangi ya machungwa.Wakati huo huo, kikosi cha timu ya Taifa ya Tanzania Taifa Stars, kinatarajiwa kurejea nyumbani leo mchana kwa maandalizi ya mwisho ya mchezo dhidi ya Algeria Jumamosi.Stars iliyoweka kambi nchini Afrika Kusini imekuwa ikifanya mazoezi kila siku katika Uwanja wa Edenvale, ambapo mpaka sasa wachezaji wote wapo katika hali nzuri hakuna majeruhi na kila mmoja yupo tayari kwa mchezo wa Jumamosi.Taarifa hiyo ya TFF ilimkariri Kocha Mkuu wa Taifa Stars, Charles Mkwasa akisema vijana wake wapo vizuri kifaya, kifikra na morali ni ya hali juu: Wachezaji wamekuwa wakifanya mazoezi kwa nguvu na kuonesha umakini mkubwa, alikaririwa Mkwasa.Mkwasa amewaomba Watanzania na wadau wote wa mpira wa miguu nchini kujitokeza kwa wingi kuwapa sapoti ya kuwashangilia Jumamosi, kwani kutawafanya wachezaji kujisikia wapo nyumbani na kucheza kwa nguvu zaidi.Pia taarifa hiyo ilisema wachezaji wa kimataifa wa Tanzania, Mbwana Samatta na Thomas Ulimwengu walioshinda Kombe la Ligi ya Mabingwa Afrika mwishoni mwa wiki na klabu yao ya TP Mazembe wanatarajiwa kuungana na wenzao kambini leo Dar es Salaam.Katika hatua nyingine, msafara wa watu 65 wa timu ya taifa ya Algeria unatarajiwa kuwasili nchini kesho kwa ndege binafsi ya kukodi, ambapo kati ya watu hao 24 ni wachezaji.Kocha Mkuu wa timu hiyo, Christian Gourcuff raia wa Ufaransa ametaja kikosi cha wachezaji 24, wakiwemo wachezaji 18 wanaocheza katika klabu za Ulaya kwa ajili ya kuikabili Tanzania. Wachezaji wanaotarajiwa kuwasili ni walinda mlango, Doukha Izeddine JS Kabliye, Mbolhi Rais Antalyaspor, Asselah Malik CR Belouizdad, walinzi Zeffane Mehdi Rennes, Medjani Carl Trabzonspor, Ziti Mohamed JS Kabliye, Mesbah Eddine Sampordia, Bensebaini Ramy Montpeller, Belkarou Hichem Club African, Ghoulam Faouzi Namples, Mandi Aissa Reims.Viungo ni Guedioura Adlane Watford, Boudebouz Ryad Montpeller, Taider Saphir Bologna, Abeid Mehdi Panathinacos, Bentaleb Nabil Tottenham, Ghezzal Rachid Lyon, Melsoub Walid Lorient, Marhez Ryad Leicester, alisema Kizuguto katika taarifa yake.Aliwataja washambuliaji Benrhama Said Nice, Sliman Islam Sporting Lisbon, Belfodil Ishak Beni Yas, Brahimi Yassine FC Porto na Bounedjah Baghdad Etoile du Saleh.  <topic>: MICHEZO 